2019. gada 3. decembrī Noteikumi Nr. 579

Rīgā (prot. Nr. 56 8. §)

**Noteikumi par minimālās valsts vecuma pensijas apmēru**

Izdoti saskaņā ar

likuma ''[Par valsts pensijām](https://likumi.lv/ta/id/38048-par-valsts-pensijam)''

[12. panta](https://likumi.lv/ta/id/38048-par-valsts-pensijam#p12) otro daļu

1. Noteikumi nosaka minimālās valsts vecuma pensijas (turpmāk – vecuma pensija) aprēķina bāzi, minimālās vecuma pensijas apmēru, kā arī tās piešķiršanas un pārskatīšanas kārtību.

2. Minimālās vecuma pensijas aprēķina bāze ir 80,00 *euro*, personām ar invaliditāti kopš bērnības – 122,69 *euro*. Minimālās vecuma pensijas aprēķina bāzi pārskata Ministru kabinets pēc labklājības ministra ierosinājuma atbilstoši valsts budžeta iespējām, izvērtējot ekonomisko situāciju valstī.

3. Minimālās vecuma pensijas apmēru nosaka, minimālās vecuma pensijas aprēķina bāzei atkarībā no personas apdrošināšanas stāža (pilnos gados), par kuru piešķirta (pārrēķināta) Latvijas Republikas vecuma pensija, piemērojot šādus koeficientus:

3.1. personām, kuru apdrošināšanas stāžs ir no 15 gadiem līdz 20 gadiem, – 1,1;

3.2. personām, kuru apdrošināšanas stāžs ir no 21 gada līdz 30 gadiem, –1,3;

3.3. personām, kuru apdrošināšanas stāžs ir no 31 gada līdz 40 gadiem, – 1,5;

3.4. personām, kuru apdrošināšanas stāžs ir 41 gads un vairāk, – 1,7.

4. Ja tiesības uz vecuma pensiju iegūtas, summējot apdrošināšanas periodus saskaņā ar Eiropas Parlamenta un Padomes 2004. gada 29. aprīļa Regulu (EK) Nr. 883/2004 par sociālās nodrošināšanas sistēmu koordinēšanu vai Saeimas apstiprinātajiem starptautiskajiem līgumiem sociālās drošības jomā, vecuma pensijas apmēru nosaka, nepiemērojot šo noteikumu 3. punktu.

5. Minimālās vecuma pensijas apmēru nosaka pensijas piešķiršanas (pārrēķināšanas) dienā, kā arī pārskatot minimālās vecuma pensijas aprēķina bāzi.

6. Atzīt par spēku zaudējušiem Ministru kabineta 2011. gada 5. decembra noteikumus Nr. 924 "Noteikumi par vecuma pensijas minimālo apmēru" (Latvijas Vēstnesis, 2011, 193. nr.).

7. Noteikumi stājas spēkā 2020. gada 1. janvārī.

Ministru prezidents A. K. Kariņš

Labklājības ministre R. Petraviča